CELEX: 32013D0779
Language: sl
Date: 2013-12-17 00:00:00
Title: 2013/779/EU: Izvedbeni sklep Komisije z dne 17. decembra 2013 o ustanovitvi Izvajalske agencije Evropskega raziskovalnega sveta ter razveljavitvi Sklepa 2008/37/ES

20.12.2013   
            
            
               SL
            
            
               Uradni list Evropske unije
            
            
               L 346/58
            
         IZVEDBENI SKLEP KOMISIJE
   z dne 17. decembra 2013
   o ustanovitvi Izvajalske agencije Evropskega raziskovalnega sveta ter razveljavitvi Sklepa 2008/37/ES
   (2013/779/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (1), in zlasti člena 3 Uredbe,
   ob upoštevanju naslednjega:
   
               (1)
            
            
               Uredba (ES) št. 58/2003 pooblašča Komisijo, da v svojem imenu in pod svojo odgovornostjo prenese pooblastila za izvajanje celotnega programa ali projekta Unije ali njegovega dela na izvajalske agencije.
            
         
               (2)
            
            
               Komisija pooblašča izvajalske agencije za izvajanje programov z namenom, da bi se lahko usmerila na ključne dejavnosti in naloge, ki jih ni mogoče oddati v zunanje izvajanje, ne da bi izgubila nadzor ali končno odgovornost za dejavnosti, ki jih upravljajo navedene izvajalske agencije.
            
         
               (3)
            
            
               V skladu s členom 6 posebnega programa za izvajanje okvirnega programa za raziskave in inovacije (2014–2020) Obzorje 2020 (2) (v nadaljnjem besedilu: posebni program za izvajanje programa Obzorje 2020) naj bi Komisija ustanovila Evropski raziskovalni svet (v nadaljnjem besedilu: ERC). ERC naj bi nasledil Evropski raziskovalni svet, ki je bil ustanovljen s Sklepom Komisije 2007/134/ES (3) z namenom izvajanja Odločbe Sveta 2006/972/ES (4) (v nadaljnjem besedilu: posebni program „Zamisli“). ERC naj bi sestavljala neodvisni znanstveni svet (v nadaljnjem besedilu: znanstveni svet ERC) in posebna izvedbena struktura v obliki izvajalske agencije.
            
         
               (4)
            
            
               Prenos nalog v zvezi z izvajanjem programa na izvajalsko agencijo zahteva jasno ločevanje med programskimi fazami, ki jih določi znanstveni svet ERC in sprejme Komisija, in izvajanjem programa v skladu z načeli in metodologijo, ki jo določi znanstveni svet ERC, kar bi moralo biti zaupano izvajalski agenciji.
            
         
               (5)
            
            
               Komisija je s Sklepom 2008/37/ES (5) ustanovila Izvajalsko agencijo Evropskega raziskovalnega sveta (v nadaljnjem besedilu: Agencija) in jo pooblastila za upravljanje ukrepov Skupnosti na področju pionirskih raziskav, da bi ji zaupala nalogo izvajanja posebnega programa „Zamisli“.
            
         
               (6)
            
            
               Agencija, ustanovljena s Sklepom 2008/37/ES, je pokazala, da je pridobila velik ugled v znanstveni skupnosti v Evropi in po svetu. Uveljavila se je kot bistveni element pri financiranju raziskav Unije z dobro prepoznavnostjo in sprejetostjo med zunanjimi deležniki. Zunanje ocenjevanje Agencije, izvedeno v skladu s členom 25 Uredbe (ES) št. 58/2003, je pokazalo, da je bila ustanovitev Agencije koristna zaradi njene znanstvene specializacije in sposobnosti zagotavljanja boljše storitve zaradi dejstva, da je blizu upravičencem, saj se je s tem izboljšala komunikacija in prepoznavnost programov ter zagotovilo hitrejše plačilo upravičencem. Prihranki, ki so posledica prenosa nalog na Agencijo, so bili ocenjeni na približno 45 milijonov EUR v obdobju 2009–2012.
            
         
               (7)
            
            
               Komisija je v sporočilu z dne 29. junija 2011„Proračun za strategijo Evropa 2020“ (6) predlagala, da se obstoječe izvajalske agencije še bolj izkoristijo za izvajanje programov Unije v večletnem finančnem okviru 2014–2020.
            
         
               (8)
            
            
               Analiza stroškov in koristi, ki je bila izvedena v skladu s členom 3(1) Uredbe (ES) št. 58/2003, je pokazala, da bi morala Komisija Agenciji zaupati izvajanje posebnega cilja, da „z dejavnostmi Evropskega raziskovalnega sveta krepi pionirske raziskave“, iz dela I „Odlična znanost“ posebnega programa za izvajanje programa Obzorje 2020. Agencija ima kakovostno upravljanje programa in izvajanje storitev, prepoznavnost in obstoječe komunikacijske kanale, ki so se izkazali kot učinkoviti. Posebni cilj, da „z dejavnostmi Evropskega raziskovalnega sveta krepi pionirske raziskave“, je v skladu s sedanjimi cilji in nalogami Agencije. Z uporabo pridobljenih izkušenj in strokovnega znanja Agencije bi dosegli večjo učinkovitost. Poleg tega Komisija tega programa ni nikoli upravljala notranje, zato bi prišlo do prekinitve izvajanja dejavnosti in pomanjkanja znanja in izkušenj. S prenosom nalog na Agencijo je mogoče pričakovati tudi prihranek v višini 79 milijonov EUR v obdobju 2014–2024 v primerjavi s scenarijem internega upravljanja, pri katerem bi program upravljala Komisija.
            
         
               (9)
            
            
               Agencija bi morala biti pooblaščena za upravljanje posebnega cilja, da „z dejavnostmi Evropskega raziskovalnega sveta krepi pionirske raziskave“, iz dela I „Odlična znanost“ posebnega programa za izvajanje programa Obzorje 2020 ter izvajati podobne dejavnosti, ki jih Agencija v večletnem finančnem okviru 2007–2013 že upravlja in za katere so značilni projekti, pri katerih sprejemanje političnih odločitev ni potrebno, zahtevajo pa visoko raven znanstvenega in finančnega strokovnega znanja in izkušenj ves čas trajanja projekta.
            
         
               (10)
            
            
               Agencija bi morala nadaljevati izvajanje posebnega programa „Zamisli“, ki ji je bilo dodeljeno v večletnem finančnem okviru 2007–2013.
            
         
               (11)
            
            
               Za zagotovitev skladnega in pravočasnega izvajanja tega sklepa in zadevnih programov je treba zagotoviti, da Agencija izvaja svoje naloge, povezane z izvajanjem navedenih programov, pod pogojem in z dnem začetka izvajanja teh programov.
            
         
               (12)
            
            
               Agencijo bi bilo treba ustanoviti. Nadomestiti in naslediti bi morala izvajalsko agencijo, ustanovljeno s Sklepom 2008/37/ES. Delovati bi morala v skladu s splošnim statutom, določenim z Uredbo (ES) št. 58/2003.
            
         
               (13)
            
            
               Zato bi bilo treba Sklep 2008/37/ES razveljaviti in določiti prehodne določbe.
            
         
               (14)
            
            
               Ukrepi, predvideni s tem sklepom, so v skladu z mnenjem Odbora za izvajalske agencije –
            
         SPREJELA NASLEDNJI SKLEP:
   Člen 1
   Ustanovitev
   Ustanovi se Izvajalska agencija Evropskega raziskovalnega sveta (v nadaljnjem besedilu: Agencija) ter nadomesti in nasledi izvajalsko agencijo, ustanovljeno s Sklepom Komisije 2008/37/ES, in sicer za obdobje od 1. januarja 2014 do 31. decembra 2024, njen statut pa ureja Uredba (ES) št. 58/2003.
   Člen 2
   Sedež
   Sedež Agencije je v Bruslju.
   Člen 3
   Cilji in naloge
   1.   Agencija je posebna izvedbena struktura Evropskega raziskovalnega sveta, odgovorna za upravno in praktično izvajanje programa.
   2.   Agencija je v okviru posebnega programa za izvajanje okvirnega programa za raziskave in inovacije (2014–2020) Obzorje 2020 odgovorna za izvajanje posebnega cilja, da „z dejavnostmi Evropskega raziskovalnega sveta krepi pionirske raziskave“, iz dela I „Odlična znanost“. Ta odstavek se uporablja pod pogojem in z dnem začetka izvajanja posebnega programa za izvajanje okvirnega programa za raziskave in inovacije (2014–2020) Obzorje 2020.
   3.   Agencija je pooblaščena, da v okviru Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (7) nadaljuje izvajanje preostanka posebnega programa „Zamisli“.
   4.   Agencija je odgovorna za naslednje naloge v okviru upravljanja delov programov Unije iz odstavkov 2 in 3:
   
               (a)
            
            
               upravljanje izvajanja programov in posebnih projektov na podlagi ustreznih delovnih programov, ki jih določi znanstveni svet Evropskega raziskovalnega sveta (v nadaljnjem besedilu: znanstveni svet ERC) in sprejme Komisija na podlagi pooblastila Komisije v aktu o prenosu pooblastil;
            
         
               (b)
            
            
               sprejemanje instrumentov za proračunsko izvrševanje prihodkov in odhodkov ter izvajanje vseh potrebnih ukrepov za upravljanje programov na osnovi ustreznega pooblastila Komisije v aktu o prenosu pooblastil;
            
         
               (c)
            
            
               zagotavljanje podpore pri izvajanju programov na podlagi pooblastila Komisije v aktu o prenosu pooblastil;
            
         
               (d)
            
            
               zagotavljanje podpore znanstvenemu svetu ERC pri opravljanju vseh njegovih nalog.
            
         Člen 4
   Trajanje mandatov
   1.   Člani usmerjevalnega odbora so imenovani za dve leti.
   2.   Direktor je imenovan za štiri leta, pri čemer se upoštevajo stališča znanstvenega sveta ERC.
   3.   Pri imenovanju višjih uslužbencev Agencije se upoštevajo stališča znanstvenega sveta ERC.
   Člen 5
   Nadzor in poročilo o izvajanju
   Agencija je pod nadzorom Komisije in redno poroča o napredku pri izvajanju programov Unije ali delov teh programov, za katere je odgovorna, na način in tako pogosto, kakor je določeno v aktu o prenosu pooblastil.
   Člen 6
   Izvrševanje operativnega proračuna
   Agencija izvršuje svoj operativni proračun v skladu z določbami Uredbe Komisije (ES) št. 1653/2004 (8).
   Člen 7
   Razveljavitev in prehodne določbe
   1.   Sklep 2008/37/ES se razveljavi s 1. januarjem 2014. Sklicevanja na razveljavljeni sklep se razumejo kot sklicevanja na ta sklep.
   2.   Šteje se, da je Agencija pravna naslednica izvajalske agencije, ustanovljene s Sklepom 2008/37/ES.
   3.   Brez poseganja v spremembo razvrščanja napotenih uradnikov v razrede, predvideno v aktu o prenosu pooblastil, ta sklep ne vpliva na pravice in obveznosti uslužbencev Agencije, tudi direktorja.
   Člen 8
   Začetek veljavnosti
   Ta sklep začne veljati dan po objavi v Uradnem listu Evropske unije.
   Uporablja se od 1. januarja 2014.
   
      V Bruslju, 17. decembra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 11, 16.1.2003, str. 1.
   
      (2)  UL L 347, 20.12.2013, str. 965.
   
      (3)  Sklep Komisije 2007/134/ES z dne 2. februarja 2007 o ustanovitvi Evropskega raziskovalnega sveta (UL L 57, 24.2.2007, str. 14).
   
      (4)  Odločba Sveta 2006/972/ES z dne 19. decembra 2006 o posebnem programu „Zamisli“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (UL L 400, 30.12.2006, str. 243).
   
      (5)  Sklep Komisije 2008/37/ES z dne 14. decembra 2007 o ustanovitvi „Izvajalske agencije Evropskega raziskovalnega sveta“ za upravljanje posebnega programa Skupnosti „Zamisli“ na področju pionirskih raziskav pri uporabi Uredbe Sveta (ES) št. 58/2003 (UL L 9, 12.1.2008, str. 15).
   
      (6)  COM(2011) 500 final.
   
      (7)  UL L 412, 30.12.2006, str. 1.
   
      (8)  Uredba Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (UL L 297, 22.9.2004, str. 6).